Isivuke Eseganga iCovid-19 kweleBotswana
Inani labantu asebelahlekelwe ngumphefumulo ngenxa yeCOVID-19 kweleBotswana selethuse abantu abanengi abasele bebambe owangaphansi abagoqela abadabuka eZimbabwe asebehlala kulelo lizwe.
GABORONE — EleBotswana selibone inani labantu ababanjwe ngumkhuhlane weCovid-19 liqonga lizeliphinde kabili lokhe umnyaka uqalile, osekwethuse inengi okugoqela abeZimbabwe abahlala kulelozwe. Lelolizwe elikade lile nani eliphansi labantu asebebulewe ngumkhuhlane weCOVID-19, emhlubulweni wangezansi kwezwekazi leAfrica, selisele libambe owangaphansi ngemva kokuba kubhubhe abantu abangamatshumi amane lasitshiyagalombili (48) lokhe kuqale lumnyaka. Lokhu kutshengisa ukuqonga okuphindiweyo kuqhathaniswa lenani labangamatshumi amane (40) elabhubha kusukela ngoMbimbitho kusiya kuMpalakazi womnyaka odluleyo. Ilunga lekhomithi ebona ngomkhuhlane we COVID-19 kweleBotswana, udokotela Mogomotsi Matshaba uthi inombolo ezikhona ziyethusa. “Ngosizi, ngesikhathi esisanda kwedlula, emalangeni amane, silahlekelwe ngabantu abalitshumi lasikhombisa, lokhu kutsho ukuthi inani lethu selikhwele layaku ku88.” Inani labantu asebelahlekelwe ngumphefumulo ngenxa yeCOVID-19 selethuse inengi labeZimbabwe kweleBotswana, abafana lonkosikazi Emily Ndlovu osebenza eGaborone. EleBotswana belingamanye amazwe ayenza kuhle ekwenqabeleni ukumemetheka kweCOVID-19. “Besisima emigwaqweni siding imsebenzi okwakhathesi asikwazi ukuthi sizawuthola kanjani ngoba okwathesi akulamuntu ozasiqhatsha besesabea ukuthi mhlawumbe silomkhuhlane.” Noma nje inani labantu abatholakale belomkhuhlane weCOVID-19 seliqonge ledlula inkulungwane ezilitshumi lasithupha (16,604) uhulumende uvumele ukuthi izikolo zivulwe. Umnunzana Mthabisi Dube uthi ngabe uhulumende ulinde kancane ukuvulwa kwezikolo, khona okulakho ukufaka impilo yabantwana engozini. “Sibi isimo, ngabe bekusenzakala ngabe uhulumende weBotswana ume kancane ukuthi izikolo zivulwe. Ungakhangela indawo ezifana lalapho okuthengiswa khona utshwala zivaliwe, ngakho kungani siyekela abantwana bebhekana lalomkhuhlane ezikolo.” Kunje eleBotswana liphakathi kohlelo olwe curfew, abantu bengavunyelwa ukuhamba hamba phakathi kwehola lasitshiyagalo mbili ebusuku kusiya ekuseni ngehola lesine. Lokhu kuzaqhubeka kuze kuyefika ekupheleni kwenyanga, inengi likhathazekile ikuthi isimo lesi silakho ukufiphaza amathuba okuthuthukisa umnotho welizwe, okungadala ukulahlekelwa yimisebenzi kwabantu abanengi.